吳子正招飲時權酒局不赴作詩戲之
作者：楊時
朝代：宋

paragraphs: 寒爐火冷浮青烟，勁風刮面如戈鋋。
凝陰不動天欲雪，竟日兀兀成拘攣。
廣文才名四十年，天寒坐客猶無氈。
參軍官小技能薄，寂寞冷坐誠宜然。
忘形杜老偶相覓，傳呼歌舞開華筵。
嗟予簡書固可畏，不得對飲簷花前。
謾有糟漿逆人鼻，汝陽口角空流涎。
可能更似蘇司業，只與時時送酒錢。